- Irọkhasẹ
- <
- 18
- >

18
Udemhi oyi iBabilọ
1 Onana ọ dọsẹ se, mhi mẹ agẹni olese khi ọ rọte iloghie ẹ tiemhile. Ọ mhọli afu nofunẹ, ugẹmhi oyọli o ri ekẹ agbọ ọ gẹ nyanyanya. 2 Ọ ri uruli oniẹmhi tsẹsẹ leghe, ọ li.
“Ẹoli iBabilọ Oniẹmhi,
o she de.
O she mele ugbebo
oyi iyẹmhẹ eyi
ọkphaghiẹ-a,
ali ashini iyẹmhẹ
ọkphaghiẹ e la lese,
ashini ipfeli ali elamhakọ
ni aa pfuasẹ ni aa ghuẹ,
ẹẹ la.* Li zẹ Aza 13.21; 21.9; iJere 50.39; 51.8; Irọ 14.8
3 Irari khi ishishi nya,
e she kpọkpọ onyọ,
ni o ri ujili ẹ kpha,
ikhi onyọ okia oyọli.
Ighie na ekẹ agbọ
e she kia okia deba li.
Eduoki na ekẹ agbọ,
e she rọte
iliagbọ-tsuakua oyọli
mhuẹ ẹpfue.”† Li zẹ Aza 23.17; iJere 51.7
4 Ighọ mhi suọ uruli olese ni o rọte idane liẹ,
“Ẹgbọ eyẹmhẹ, a na li egbe kua,
ini a khi mhuẹ okemhi
shi olamhẹ eyọli,
ini a khi mhuẹ okemhi
shi osoli anasẹmhẹ oyọli.‡ Li zẹ Aza 48.20; iJere 50.8; 51.6,45
5 Irari khi olamhẹ eyọli
e she tigbili yagha ramhi idane,
Ẹshinẹgba ọ she sato
umha-guẹli eyọli.§ Li zẹ Igbae 18.20-21; iJere 51.9
6 Ā li ọli, abi ọ li ẹ,
ā fali ọli ota asha eva
shi ikanya ni ọ gbe.
Onyọ ni o toto ni ọ rọ na ẹ da,
a sọ oghọghọ nali da asha eva.* Li zẹ Iwolo 137.8; iJere 50.29
7 A ri osoli ali oyala nali
ni o guẹ to ufumhi ali ẹpfue
ni ọ rọna egbọli.
Irari khi eri Ọni Ọkpotso
ọ la ekelemhi tono obọ udu liẹ,
‘Mhẹmhẹ mhi khi ọni ọlele!
Mhi aa tigbe ya khi
ọsamhi-olimhi,
mhi aa tigbe ya
mẹ oya egbe ghue.’
8 Irarighọ, ogbẹlẹghuo
anasẹmhẹ oyọli
o rọ ya sha rughu ọli,
shi eghuli ali eviẹ
ali okiamhi.
A ya ri erali tosẹ ọli-a.
Irari khi Ẹshinẹgba Ọnọmhuẹ
ni ọ ya gue ọli ẹzọ,
ọnọfunẹ nya ọ khi.”† Li zẹ Aza 47.7-9
9 “Ini ighie na agbọ ni e kia okia deba li, ni e nu ọli li agbọ tsua kua, e ya viẹ, e viẹ eviẹ oya na li, ini e mẹ ewọli erali ni ẹẹ tosẹ ọli-a. 10 E ya tapfia migha ke viẹ irari ulishi osoli ni a na li, ẹẹ liẹ,
“ ‘Eekhue o Eekhue o
yẹyẹ ẹoli nofunẹ,
iBabilọ ẹoli no mhuẹ ekpabọ!
Elemhi iwakati oghuo tsẹ
epfua oyẹ o she bhale!’‡ Li zẹ Ezik 26.16-17
11 “Eduoki na agbọ e ya viẹ ọli e viẹ oya irari khi ọgbọkhọghuo ọa ke nu wẹ ya dẹ itsua.§ Li zẹ Ezik 27.31,36 12 Itsua igolu ali ẹlomho, imiechẹ ni e somhotse ni e ghalẹ, ifẹfẹ ali ema, ide epfopfo na kpishi, ali eni ẹ yilẹ, ghe ena wọnọ, ali ilọlọ eni eyilẹ ali itsua ọdọda ni a ri ọọra ni ẹ pfie khali, ali itsua ọdọda ni a ri ekphali eni khali, ali ẹẹra ni e ghalẹ, idẹ ali ikhuli ali echẹ imabo. 13 Ali alagho na lu ikinamọni ali ọshamhi ali ituale afu ẹẹra ali ituale ni a ku ẹ shi olimhi egbe, ali atike ni ọọ pfie ni o ghalẹ ali onyọ ali oili ali ifulawa ali ikpamhi emhi ni a lu ado, ena ali isumha ali ichi ali amọku ni ichi ẹẹ tsua, li shi ẹgbọ ni e khi ighumha.* Li zẹ Ezik 27.12,13,22
14 “Eni eduoki e ya liẹ ọli, ‘Imọmhi ni u ri ukpẹloe shi ekẹ ẹ khẹ, o she mẹ na. Ẹpfue ali ọsuemhẹ eyẹ nya e she kele-a, ni a ke dobẹ gbolo mẹ ya mie.’ 15 Eduoki ni e ri emhi enana dẹ ni e mẹ elele ẹpfue rọte obọ oyi ọni ọkpotso, e ya migha tapfia, ulishi osoli ni ọ mẹ ọọ mu wẹ. E ya viẹ e viẹ oya,† Li zẹ Ezik 27.31,36 16 e viẹ nyogho, ee liẹ,
“ ‘Eekhue-o! Eekhue-o,
ẹoli Onofunẹ,
ni a ri iwulu ichẹ eneyilẹ,
ni a ri igolu ali echẹ
ni e ghalẹ ali ifẹfẹ
khuẹ akhuẹ!
17 Aboriẹkhi ighọ,
elemhi iwakati oghuo tsẹ,
eni ẹpfue eniẹmhi eghọ
e li opfu-a.’‡ Li zẹ Aza 23.14; Ezik 27.26-30
“Eni e khi ega ọkọ-okẹ oniẹmhi nya ali eni ẹ lo ọkọ-okẹ oniẹmhi ya asha ali eni ẹ gua li ali eni e rọte okẹ oniẹmhi ẹ mie ifata, e ya tapfia migha. 18 Ini e mẹ ewọli eyi utomhi oyọli, e ya liẹ, ‘Ẹoli okhọghuo o la ọ ni o li abi oni ẹoli oniẹmhi?’§ Li zẹ Ezik 27.32 19 E yalọ ifufu ku ukhomhi, e ri eviẹ ali oya viẹ leghe, ee liẹ,* Li zẹ Ezik 27.30-34
“ ‘Eekhue-o! Eekhue-o,
yẹyẹ ẹoli oniẹmhi,
ni eni e mhọli
ọkọ-okẹ oniẹmhi nya,
e te mhọli ẹpfue eyẹwẹ
rọte ọsuemhẹ oyi oni ẹoli!
Elemhi iwakati oghuo tsẹ
a rọ pfuse ọli-a.† Li zẹ Ezik 27.30-34
20 A ri itobọ li
ke ghẹlẹ, iloghie,
A ke ghẹlẹ,
ẹẹ eni a pfa na
ali ighiusomhi na kẹẹ ali emekẹguele!
Irari khi Ẹshinẹgba
ọ she gue ọli ẹzọ
shi abi ọ li nasẹ ẹ.’ ”‡ Li zẹ iDẹut 32.43; iJere 51.48
21 Ighọ agẹni nọfunẹ o rue udumhi ẹchẹ ni o li abi ẹchẹ iko pfilo oni okẹ oniẹmhi, ọọ li,
“Ekpabọ na guo
a rọ ya guọghọ
ẹoli iBabilọ oniẹmhi-a,
aa ke gbo ya
mẹ ẹ ẹloe ghue.§ Li zẹ iJere 51.63-64; Ezik 26.21
22 Ọgbọ ọa ke gbo ya suọ
uruli ẹfa
wẹkhi oyi emini áá kpheli
wẹkhi oyi ofele,
wẹkhi oyi akala
elemhi yẹyẹ oni ẹoli ona ghue.
Ọgbọ ọa ke ya mẹ
ọgbakanya ọkhọghuo
elemhi ẹ ghue.
Ọgbọ ọa ke ya suọ
okeke emini a mhẹli iko,
elemhi ẹ ghue.* Li zẹ Ezik 26.13; Aza 24.8
23 Erali ákpá ọa ke gbo ya gẹ
elemhi ẹ ghue,
wẹkhi eri a ya gbo suọ
uruli eni ẹ zu ode
elemhi ẹ ghue.
Eduoki eyẹ e khi
ẹgbọ eni e funẹ na ekẹ agbọ,
u ri ogbhọ oyẹ
di ishishi nya wasẹ-a.† Li zẹ iJere 7.34; 25.10
24 Elemhi oni ẹoli a mẹ
ọlia eyi emekẹguele
ali eyi eni a pfa na,
ali eni a gboloa shi ekẹ agbọ nya.”‡ Li zẹ iJere 51.49

- Irọkhasẹ
- <
- 18
- >

*18:2 Li zẹ Aza 13.21; 21.9; iJere 50.39; 51.8; Irọ 14.8

†18:3 Li zẹ Aza 23.17; iJere 51.7

‡18:4 Li zẹ Aza 48.20; iJere 50.8; 51.6,45

§18:5 Li zẹ Igbae 18.20-21; iJere 51.9

*18:6 Li zẹ Iwolo 137.8; iJere 50.29

†18:8 Li zẹ Aza 47.7-9

‡18:10 Li zẹ Ezik 26.16-17

§18:11 Li zẹ Ezik 27.31,36

*18:13 Li zẹ Ezik 27.12,13,22

†18:15 Li zẹ Ezik 27.31,36

‡18:17 Li zẹ Aza 23.14; Ezik 27.26-30

§18:18 Li zẹ Ezik 27.32

*18:19 Li zẹ Ezik 27.30-34

†18:19 Li zẹ Ezik 27.30-34

‡18:20 Li zẹ iDẹut 32.43; iJere 51.48

§18:21 Li zẹ iJere 51.63-64; Ezik 26.21

*18:22 Li zẹ Ezik 26.13; Aza 24.8

†18:23 Li zẹ iJere 7.34; 25.10

‡18:24 Li zẹ iJere 51.49

© 2012 WBT